**COMUNICAT**

**n. 238**

El **dimecres 15 de juliol de 2020**, els Bisbes que formen la Conferència Episcopal Tarraconense (CET) han celebrat la reunió número 238 de la Conferència a la Casa de l'Església del bisbat de Sant Feliu de Llobregat, en la qual han pogut participar-hi tots de manera presencial, llevat de Mons. Salvador Giménez, bisbe de Lleida, que ho ha fet telemàticament a causa del confinament de la comarca del Segrià.

**1.** Els Bisbes de Catalunya han reflexionat sobre el retorn a la normalitat de la vida social i pastoral a les deu Diòcesis que formen la Conferència Episcopal Tarraconense, després d’haver-se declarat l’estat d’alarma a causa de la pandèmia del Covid19, i han emès una Nota que s’adjunta al final d’aquest Comunicat.

**2.** Tal com s'havia anunciat, els dies 25 i 26 de juliol a les catedrals de totes les Diòcesis se celebraran les misses funerals pels qui han mort durant la pandèmia del Covid19. Al bisbat de Solsona ja es va celebrar el mes de juny i el bisbat de Lleida ha ajornat la celebració a causa de les mesures sanitàries aplicades en aquell territori. Seran unes celebracions en què també es pregarà per les persones grans i els avis, així com per totes aquelles persones i col·lectius que han atès els malalts i alleujat el sofriment dels afectats pel coronavirus i els seus familiars, o han fet que els serveis essencials seguissin funcionant.

**3.** Els Bisbes han rebut la visita de la Gna. Milagros López Gutiérrez, presidenta de l'Associació de Centres Sociosanitaris Catòlics de Catalunya i de Mn. Josep Vidal i Perelló, diaca permanent de l'arquebisbat de Barcelona, president de l'Associació empresarial CESOCAT, que han exposat com s'ha viscut a les residències d'ancians des que va declarar-se el confinament fins el dia d'avui. Han explicat el treball que s'ha portat a terme, molts cops sense els suficients recursos sanitaris, i com també el personal que treballa en aquests centres ha realitzat una extraordinària atenció als residents i a les seves famílies. Han assenyalat així mateix les dificultats de tot tipus que aquesta situació ha comportat per a les residències d'ancians.

Els bisbes han agraït la informació i els han animat a continuar fent un bon treball d'assistència i dignificació dels ancians. També demanen als responsables del Govern que facilitin tot l'ajut necessari a les persones grans i a les residències d'ancians en aquests difícils moments, per tal que no es repeteixi la manca de materials i de personal que s'ha donat en alguns moments de la crisi.

**4.** Han rebut també la visita de la Sra. Montserrat Esteve, directora del programa *Signes dels Temps* de Televisió de Catalunya, que els ha presentat el projecte de la nova etapa d'aquest veterà programa televisiu. El programa es va estrenar a Televisió de Catalunyal'any 1986 i des de llavors s'ha mantingut 33 anys en antena de manera continuada. La Sra. Esteve ha explicat que el programa és un espai obert i proper sobre l'actualitat de l'Església, amb protagonistes d'aquí i d'arreu del món que treballen per defensar els drets humans, la cultura de la pau i la no violència i la sostenibilitat del planeta, així com donar a conèixer l'espiritualitat cristiana i la rica vida pastoral de l’Església Catòlica.

**5.** Els Bisbes han rebut informació de la Memòria de les activitats del Secretariat Interdiocesà de Joventut (SIJ) durant el curs 2019-20, tant les que es van fer abans de la declaració de l'estat d'alarma, com les que s'han fet telemàticament i a través de les xarxes socials durant el temps del confinament.

**6.** Han tractat també diverses qüestions relatives a l'economia de les diòcesis catalanes, la litúrgia i la catequesi.

Han acabat la reunió invocant Santa Maria, Mare de l'esperança, Mare de la misericòrdia i Consol dels emigrants, noves advocacions que el papa Francesc ha incorporat a les lletanies lauretanes que sobretot preguem en el Sant Rosari.

**Nota de la Conferència Episcopal Tarraconense**

1. *En aquests moments del desconfinament animem els fidels catòlics a retornar, de manera presencial, a la celebració de l'Eucaristia dominical, que és la Pasqua setmanal dels creients i l’aliment de vida eterna que sosté la nostra vida cristiana. El Catecisme de l'Església Catòlica ens recorda que «la participació en la celebració comuna de l'Eucaristia dominical és un testimoni de pertinença i de fidelitat a Crist i la seva Església. Els fidels proclamen així la seva comunió en la fe i la caritat. Testimonien alhora la santedat de Déu i la seva esperança de la salvació. Es reconforten mútuament, guiats per l'Esperit Sant» (CEC n. 2.182)*
2. *Convé recordar que els fidels que, per malaltia o qualsevol altra causa greu -com pot ser la que encara estem vivint en moltes regions i comarques-, es veuen impedits d’assistir a les celebracions litúrgiques, que procurin unir-se de la millor manera possible a la celebració de la Missa dominical, preferiblement amb les lectures i oracions previstes en el Missal per a aquell dia, així com amb el desig de l'Eucaristia i la recitació de l’oració de la «comunió espiritual». La retransmissió televisiva, radiofònica o per altres mitjans de l’Eucaristia ha estat durant aquesta pandèmia i ho continua sent una preciosa ajuda, sobretot si es completa amb el generós servei dels ministres extraordinaris que porten la comunió eucarística als malalts.*
3. *Reunir-se per a l’Eucaristia i sobretot el diumenge, el Dia del Senyor, abans que un precepte, ha de ser viscut com una exigència inscrita profundament en l'existència cristiana. És d'importància capital que cada fidel estigui convençut que no pot viure la seva fe, amb la participació plena en la vida de la comunitat cristiana, sense prendre part regularment en l'assemblea eucarística dominical (cf. St. Joan Pau II, Dies Domini n. 81).*
4. *Així mateix, els Bisbes demanen als catòlics que compleixin amb les disposicions de les autoritats i que a cada regió sanitària segueixin amb responsabilitat les recomanacions que es vagin donant per tal de prevenir i combatre la pandèmia del Covid19, i especialment les disposicions i orientacions pastorals que a cada Diòcesi hagi determinat o determini el Bisbe propi.*

Sant Feliu de Llobregat, 15 de juliol de 2020